[pic] | EVROPSKA KOMISIJA |

Bruselj, 23.4.2010

COM(2010)178 konč.

Priporočilo za

SKLEP SVETA

o dogodku Evropska prestolnica kulture za leto 2014

OBRAZLOŽITVENI MEMORANDUM

Sklep št. 1622/2006/ES Evropskega parlamenta in Sveta z dne 24. oktobra 2006 o vzpostavitvi aktivnosti Skupnosti za dogodek Evropske prestolnice kulture za leta 2007 do 2019[1] določa postopek imenovanja evropskih prestolnic kulture. V skladu s členom 2 tega sklepa bosta od leta 2009 naprej dve mesti dveh držav članic zapovrstjo imenovani za evropski prestolnici kulture po kronološkem vrstnem redu iz Priloge k Sklepu. Leta 2014 sta do organizacije tega dogodka upravičeni Švedska in Latvija.

Imenovanje evropskih prestolnic kulture od vključno leta 2014 naprej poteka po naslednjem postopku.

Razpis za oddajo prijav objavi vsaka zadevna država članica najpozneje šest let pred dogodkom. Izbirni svet, ki ga sestavlja 13 neodvisnih strokovnjakov s področja kulture, se sestane na predizbornem sestanku najpozneje pet let pred dogodkom. Izborni svet prejete prijave oceni po merilih iz člena 4 Sklepa 1622/2006/ES in določi seznam mest v ožjem izboru, ki jih je treba dodatno oceniti, potem ko dopolnijo svoje prijave.

Vsaka izmed upravičenih držav članic skliče izbirni svet za končni izbor devet mesecev po predizbornem sestanku. Po obsežnem ovrednotenju mest v ožjem izboru na podlagi meril, določenih za to dejavnost, izbirni svet priporoči za imenovanje eno mesto iz vsake upravičene države članice.

Na podlagi teh priporočil državi članici predlagata eno mesto za evropsko prestolnico kulture in o tem obvestita Evropski parlament, Svet, Komisijo ter Odbor regij najpozneje štiri leta pred predvidenim začetkom dogodka.

Evropski parlament lahko Komisiji pošlje svoje mnenje o imenovanjih najpozneje tri mesece po prejemu predlogov za imenovanje.

Svet na podlagi priporočila Komisije uradno imenuje predlagani mesti za leto, za katero sta bili predlagani.

Po zaključku obeh opisanih faz izbirnega postopka je izbirni svet v svojih poročilih iz septembra 2009 priporočil, da leta 2014 dogodek organizirata Umeå (Švedska) in Riga (Latvija). Državi članici sta pred koncem leta 2009 o teh predlogih obvestili Evropski parlament, Svet, Komisijo in Odbor regij.

Evropski parlament je v začetku januarja 2010 Komisiji poslal pozitivno mnenje.

Komisija zato v skladu s členom 9(3) Sklepa št. 1622/2006/ES Svetu predaja priloženo priporočilo za uradno imenovanje mest Umeå in Riga za dogodek Evropska prestolnica kulture za leto 2014.

Priporočilo za

SKLEP SVETA

o dogodku Evropska prestolnica kulture za leto 2014

SVET EVROPSKE UNIJE JE –

ob upoštevanju Pogodbe o delovanju Evropske unije,

ob upoštevanju Sklepa št. 1622/2006/ES Evropskega parlamenta in Sveta o vzpostavitvi aktivnosti Skupnosti za dogodek Evropske prestolnice kulture za leta 2007 do 2019[2],

ob upoštevanju poročil izbirnega sveta iz septembra 2009 o izbirnem postopku za evropski prestolnici kulture na Švedskem in v Latviji ter pozitivnega mnenja Evropskega parlamenta,

ob upoštevanju, da so v celoti izpolnjena merila iz člena 4 Sklepa št. 1622/2006/ES,

ob upoštevanju priporočila Komisije z dne 2010 –

SPREJEL NASLEDNJI SKLEP:

Člen 1

Za „Evropsko prestolnico kulture za leto 2014“ se imenujeta Umeå (Švedska) in Riga (Latvija).

V Bruslju,

Za Svet

Predsednik

[1] UL L 304, 3.11.2006, str. 1.

[2] UL L 304, 3.11.2006, str.1.